**Kovačić konzalting d.o.o.**

**Aktualno: Pitali ste, odgovaramo- dodatak časopisu Poslovni edukator- ožujak**

**1.03.2022.**

(Autorica teksta: Ružica Vukobratović., dipl.iur.)

**Od 1. ožujka 2022., prestala je važiti posebna sigurnosna mjera obveznog testiranja na virus SARS-COV-2 te posebna sigurnosna mjera obveznog predočenja dokaza o testiranju, cijepljenju ili preboljenju zarazne bolesti COVID-19 radi ulaska u prostore javnopravnih tijela.**

Stožer civilne zaštite Republike Hrvatske je 28. veljače 2022. donio Odluku o prestanku važenja Odluke o uvođenju posebne sigurnosne mjere obveznog testiranja na virus SARS-CoV-2 te posebne sigurnosne mjere obveznog predočenja dokaza o testiranju, cijepljenju ili preboljenju zarazne bolesti COVID-19 radi ulaska u prostore javnopravnih tijela koja je objavljena u Narodnim novinama, br. 121 od 12. studenoga 2021., a stupila je na snagu 16. studenog 2021.10/22).

Ova Odluka je dopunjena 24. siječnja 2022. godine zbog usklađivanja sa Zakonom o izmjenama i dopunama Zakona o zaštiti pučanstava od zaraznih bolesti (Narodne novine, br. 143/21.).

**PRILOG: -Odluka Stožera civilne zaštite Republike Hrvatske od 28. veljače 2022. s obrazloženjem i**

**-Odluka Stožera civilne zaštite Republike Hrvatske od 28. veljače 2022. koja je objavljena u Narodnim novinama, broj 24/22. od 28. veljače 2022., a stupila je na snagu 1. ožujka 2022.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**STOŽER CIVILNE ZAŠTITE REPUBLIKE HRVATSKE**

Na temelju članka 47. stavaka 2. i 4. Zakona o zaštiti pučanstva od zaraznih bolesti (»Narodne novine«, br. 79/07., 113/08., 43/09., 130/17., 114/18., 47/20., 134/20. i 143/21.) te članka 22.a Zakona o sustavu civilne zaštite (»Narodne novine«, br. 82/15., 118/18., 31/20. i 20/21.), Stožer civilne zaštite Republike Hrvatske, 28. veljače 2022., donosi

**ODLUKU**

**O PRESTANKU VAŽENJA ODLUKE O UVOĐENJU POSEBNE SIGURNOSNE MJERE OBVEZNOG TESTIRANJA NA VIRUS SARS-CoV-2 TE POSEBNE SIGURNOSNE MJERE OBVEZNOG PREDOČENJA DOKAZA O TESTIRANJU, CIJEPLJENJU ILI PREBOLJENJU ZARAZNE BOLESTI COVID-19 RADI ULASKA U PROSTORE JAVNOPRAVNIH TIJELA**

I.

Radi bitno izmijenjenih okolnosti, danom stupanja na snagu ove Odluke prestaje važiti Odluka o uvođenju posebne sigurnosne mjere obveznog testiranja na virus SARS-CoV-2 te posebne sigurnosne mjere obveznog predočenja dokaza o testiranju, cijepljenju ili preboljenju zarazne bolesti COVID-19 radi ulaska u prostore javnopravnih tijela (»Narodne novine« broj 121/21 i 10/22).

II.

Ova Odluka zajedno s obrazloženjem objavit će se na mrežnoj stranici Ravnateljstva civilne zaštite na kojoj se objavljuju odluke Stožera civilne zaštite Republike Hrvatske za sprečavanje širenja zaraze koronavirusom, na adresi: https://civilna-zastita.gov.hr/odluke-stozera-civilne-zastite-rh-za-sprecavanje-sirenja-zaraze-koronavirusom/2304.

III.

Ova Odluka objavit će se u »Narodnim novinama«, a stupa na snagu 1. ožujka 2022.

Klasa: 810-06/20-01/7

Urbroj: 511-01-300-22-490

Zagreb, 28. veljače 2022.

Načelnik Stožera  
potpredsjednik Vlade  
i ministar unutarnjih poslova  
**dr. sc. Davor Božinović,**v. r.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Napomena:**

**JAVNOPRAVNO TIJELO I ODGOVORNA OSOBA U JAVNOPRAVNOM TIJELU**

**Tko se smatra javnopravnim tijelom i odgovornom osobom u javnopravnom tijelu prema zakonu izričito je propisano u odredbi članka 2. Zakona o izmjenama i dopunama Zakona o zaštiti pučanstva od zaranih bolesti (Narodne novine, br. 143/21 od 24.12.2021., a stupio je na snagu 25. prosinca 2021.)**

**Javnopravnim tijelom** u smislu ovoga Zakona, smatra se zakonodavno, izvršno i sudbeno tijelo državne vlasti, tijelo državne uprave i drugo državno tijelo, tijelo jedinice lokalne i područne (regionalne) samouprave, pravna osoba koja ima javnu ovlast i pravna osoba koja obavlja javnu službu (pružatelj javnih usluga).

**Odgovornom osobom u javnopravnom tijelu** u smislu ovoga Zakona, smatra se čelnik tijela državne vlasti, čelnik tijela državne uprave, čelnik drugog državnog tijela, župan, gradonačelnik i općinski načelnik te zakonski zastupnik pravne osobe, sukladno posebnim propisima.

**2. PRILOG:**

**Zakona o izmjenama i dopunama Zakona o zaštiti pučanstva od zaranih bolesti (Narodne novine, br. 143/21 od 24.12.2021.)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**HRVATSKI SABOR**

Na temelju članka 89. Ustava Republike Hrvatske, donosim

**ODLUKU**

**O PROGLAŠENJU ZAKONA O IZMJENAMA I DOPUNAMA ZAKONA O ZAŠTITI PUČANSTVA OD ZARAZNIH BOLESTI**

Proglašavam Zakon o izmjenama i dopunama Zakona o zaštiti pučanstva od zaraznih bolesti, koji je Hrvatski sabor donio na sjednici 15. prosinca 2021.

Klasa: 011-01/21-01/101  
Urbroj: 71-10-01/1-21-2  
Zagreb, 21. prosinca 2021.

Predsjednik  
Republike Hrvatske  
**Zoran Milanović,**v. r.

**ZAKON**

**O IZMJENAMA I DOPUNAMA ZAKONA O ZAŠTITI PUČANSTVA OD ZARAZNIH BOLESTI**

Članak 1.

U Zakonu o zaštiti pučanstva od zaraznih bolesti (»Narodne novine«, br. 79/07., 113/08., 43/09., 130/17., 114/18., 47/20. i 134/20.) naziv glave III. iznad članka 4. mijenja se i glasi: »III. PRAVA I OBVEZE U PROVOĐENJU MJERA ZA ZAŠTITU PUČANSTVA OD ZARAZNIH BOLESTI«.

Članak 2.

Članak 4. mijenja se i glasi:

»Javnopravna tijela obvezna su osigurati provođenje mjera za zaštitu pučanstva od zaraznih bolesti propisanih ovim Zakonom te sredstva za njihovo provođenje, kao i stručni nadzor nad provođenjem tih mjera.

Javnopravnim tijelom, u smislu ovoga Zakona, smatra se zakonodavno, izvršno i sudbeno tijelo državne vlasti, tijelo državne uprave i drugo državno tijelo, tijelo jedinice lokalne i područne (regionalne) samouprave, pravna osoba koja ima javnu ovlast i pravna osoba koja obavlja javnu službu (pružatelj javnih usluga).

Odgovornom osobom u javnopravnom tijelu, u smislu ovoga Zakona, smatra se čelnik tijela državne vlasti, čelnik tijela državne uprave, čelnik drugog državnog tijela, župan, gradonačelnik i općinski načelnik te zakonski zastupnik pravne osobe, sukladno posebnim propisima.

Pravne osobe koje obavljaju zdravstvenu djelatnost i privatni zdravstveni radnici obvezni su provoditi mjere za zaštitu pučanstva od zaraznih bolesti propisane ovim Zakonom.«.

Članak 3.

U članku 47. stavku 2. iza točke 8. dodaje se točka 8.a koja glasi:

»8.a obvezu predočenja dokaza o testiranju, cijepljenju ili preboljenju zarazne bolesti radi ulaska u određene prostore,«.

Članak 4.

Iza članka 55. dodaju se naslov iznad članka i članak 55.a koji glase:

*»3. Obveza predočenja dokaza o testiranju, cijepljenju ili preboljenju zarazne bolesti radi ulaska u određene prostore*

Članak 55.a

Ako je uvedena posebna sigurnosna mjera iz članka 47. stavka 2. točke 8.a ovoga Zakona, osobi koja odbije predočiti dokaz o testiranju, cijepljenju ili preboljenju zarazne bolesti nije dozvoljeno ući u određene prostore.

Provedbu posebne sigurnosne mjere iz članka 47. stavka 2. točke 8.a koja je uvedena za javnopravna tijela iz članka 4. stavka 2. ovoga Zakona dužne su osigurati odgovorne osobe iz članka 4. stavka 3. ovoga Zakona.

Odgovorne osobe iz članka 4. stavka 3. ovoga Zakona dužne su odrediti jednu ili više osoba za neposrednu provedbu posebne sigurnosne mjere iz članka 47. stavka 2. točke 8.a ovoga Zakona.

Ako suprotno stavku 1. ovoga članka osoba uđe u prostore javnopravnih tijela, osoba određena za neposrednu provedbu posebne sigurnosne mjere iz stavka 3. ovoga članka bez odgode prijavljuje događaj odgovornoj osobi iz članka 4. stavka 3. ovoga Zakona i nadležnoj sanitarnoj inspekciji Državnog inspektorata.«.

Članak 5.

U članku 69. stavku 2. iza točke 9. dodaju se točke 9.a i 9.b koje glase:

»9.a narediti provedbu posebne sigurnosne mjere obveze predočenja dokaza o testiranju, cijepljenju ili preboljenju zarazne bolesti radi ulaska u određene prostore,

9.b narediti udaljenje osoba iz prostora u koji su ušle protivno uvedenoj posebnoj sigurnosnoj mjeri obveze predočenja dokaza o testiranju, cijepljenju ili preboljenju zarazne bolesti radi ulaska u određene prostore.«.

Članak 6.

Naziv glave VII. iznad članka 75. mijenja se i glasi: »VII. PREKRŠAJNE ODREDBE«.

Članak 7.

Iza članka 75. dodaje se članak 75.a koji glasi:

»Članak 75.a

Novčanom kaznom u iznosu od 30.000,00 do 50.000,00 kuna kaznit će se za prekršaj odgovorna osoba koja ne osigura provedbu posebne sigurnosne mjere obveze predočenja dokaza o testiranju, cijepljenju ili preboljenju zarazne bolesti radi ulaska u određene prostore (članak 47. stavak 2. točka 8.a i članak 55.a).«.

Članak 8.

Ministarstvo zdravstva će do 5. prosinca 2022. provesti naknadnu procjenu učinaka ovoga Zakona.

Članak 9.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/21-01/146  
Zagreb, 15. prosinca 2021.

HRVATSKI SABOR

Predsjednik  
Hrvatskoga sabora  
**Gordan Jandroković,**v. r.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**